b'\n_START_ARTICLE_\nOctavian Goga\n_START_SECTION_\nTranssilvanian kansallismielinen romanialainen\n_START_PARAGRAPH_\nGoga toimi jo It\xc3\xa4valta-Unkarin vallan aikaan kotiseudullaan Transsilvaniassa aktiivina kansallisen romanialaisen liikkeen, Romanian kansallinen puolue, aktiivina. T\xc3\xa4ll\xc3\xb6in Unkarin viranomaiset vangitsivat h\xc3\xa4net. H\xc3\xa4n joutui ennen Transsilvanian siirtymist\xc3\xa4 osaksi Romaniaa olemaan pakolaisuudessa silloisen Romanian puolella. Ammatillisesti Goga oli aktiivi runoilija, n\xc3\xa4ytelm\xc3\xa4kirjailija ja lehtimies. Silloinen Unkarin kuningaskunta tuomitsi h\xc3\xa4net poissaolevana kuolemaan._NEWLINE_Ensimm\xc3\xa4isen maailmansodan aikana Octavian Goga liittyi Romanian armeijaan. H\xc3\xa4n taisteli Bulgarian vastaisella Dobrudzhan rintamalla. Romania oli maailmansodan p\xc3\xa4\xc3\xa4ttyess\xc3\xa4 voittajien puolella eli Romanian kuningaskunnan alue laajeni Gogan kotiseudun Transsilvanian siirtyess\xc3\xa4 osaksi Romaniaa. Octavian Goga osallistui itse Romanian kansallisen neuvoston j\xc3\xa4senen\xc3\xa4 Pariisissa k\xc3\xa4ytyihin rauhanneuvotteluihin, jossa Trianonin rauhassa sovittiin Unkarin ja Romanian v\xc3\xa4linen raja. Goga siirtyi sodan j\xc3\xa4lkeen kenraali Alexandru Averescu johtaman Romanian kansanpuolueeseen. 1920-luvulla Goga oli ministerin\xc3\xa4 useissa hallituksissa, _NEWLINE_kulttuuriministerin\xc3\xa4 1919, valtiosihteerin\xc3\xa4 1920 ja sis\xc3\xa4ministerin\xc3\xa4 1926. T\xc3\xa4ll\xc3\xb6in kenraali Averescu toimi hallitusten p\xc3\xa4\xc3\xa4ministerin\xc3\xa4.\n_START_SECTION_\nKohti Romanian poliittista k\xc3\xa4rke\xc3\xa4\n_START_PARAGRAPH_\nV\xc3\xa4lirikko marsalkka Averescun kanssa 1930-luvun alussa sai h\xc3\xa4net liittoutumaan \xc3\xa4\xc3\xa4rioikeistolaisen A. C. Cuzan kanssa ja perustamaan \xc3\xa4\xc3\xa4rioikeistolaisen Romanian kansallis-kristillisen puolueen. Octavian Goga joutui joulukuussa 1937 osaksi kuningas Kaarle II:n poliittista peli\xc3\xa4, jolla h\xc3\xa4n yritti lis\xc3\xa4t\xc3\xa4 omaa valtaansa. Joulukuun 1937 parlamenttivaaleissa Dinu Br\xc4\x83tianun johtamat liberaalit olivat suurin puolue, mutta menettiv\xc3\xa4t p\xc3\xa4\xc3\xa4ministeripuolueena merkitt\xc3\xa4v\xc3\xa4sti parlamenttipaikkoja. Toiseksi tuli Iuliu Maniun johtama talonpoikaispuolue ja kolmanneksi Corneliu Zelea Codreanun fascistinen Rautakaarti. T\xc3\xa4ss\xc3\xa4 tilanteessa kuningas nimitti p\xc3\xa4\xc3\xa4ministeriksi nelj\xc3\xa4nneksi tulleen vajaan 10% kannatuksen saaneen kansallis-kristillisen puolueen johtajan Octavian Gogan 28. joulukuuta 1937 Romanian p\xc3\xa4\xc3\xa4ministeriksi. _NEWLINE_Goga toteutti v\xc3\xa4litt\xc3\xb6m\xc3\xa4sti hallituksessa \xc3\xa4\xc3\xa4rikansallista politiikkaa. Siihen kuului mm. antisemitisten lakien s\xc3\xa4\xc3\xa4t\xc3\xa4minen. Tammikuun 12. 1938 s\xc3\xa4\xc3\xa4detyll\xc3\xa4 lailla 250 000 Romanian juutalaiselta riisuttiin Romanian kansalaisuus. T\xc3\xa4m\xc3\xa4 koski kolmasosaa Romanian koko juutalaisv\xc3\xa4est\xc3\xb6st\xc3\xa4. Toisaalta Goga pyrki hallituksen toimillaan v\xc3\xa4hent\xc3\xa4m\xc3\xa4\xc3\xa4n Rautakaartin kannatusta Romanian kansan keskuudessa. Gogan ja Cuzan johtama puolue yritti kilpailla toimillaan Codreanun Rautakaartin kanssa. Gogan hallituksessa sotaministerin\xc3\xa4 aloitti kenraali Ion Antonescu, tuleva Romanian toisen maailmansodan ajan diktaattori. Gogan hallitus ajautui hyvin nopeasti ristiriitoihin hallituksen ulkopuolelle j\xc3\xa4\xc3\xa4neiden puolueiden kanssa. T\xc3\xa4ss\xc3\xa4 tilanteessa Goga ja Codreanu hakivat ratkaisua tulehtuneeseen tilanteeseen ja neuvottelivat 8. helmikuuta sopien suunnitteilla olevia pikaisia uusia parlamenttivaaleja varten antisemitistisen rintaman perustamisesta. Kuningas Kaarle n\xc3\xa4ki t\xc3\xa4llaiset polittiset ratkaisut uhkana omille diktatoorisille tavotteille ja erotti Gogan hallituksen 10. helmikuuta 1938. Lis\xc3\xa4ksi kuningas asetti sotatilalait voimaan, asetti vuonna 1923 s\xc3\xa4\xc3\xa4detyn perustuslain uusittavaksi ja nimitti patriarkka Miron Cristean p\xc3\xa4\xc3\xa4ministeriksi. N\xc3\xa4m\xc3\xa4 toimet aikaansaivat sen, ett\xc3\xa4 kuningas Kaarle oli saanut uusitun perustuslain pohjalta diktatooriset valtuudet.\n_START_SECTION_\nUra runoilijana ja kirjailijana\n_START_PARAGRAPH_\nOmalla runoilija- ja n\xc3\xa4ytelm\xc3\xa4kirjalijauransa tunnustuksena h\xc3\xa4net nimitettiin vuonna 1920 Romanian Akatemian j\xc3\xa4seneksi, Vuonna 1924 h\xc3\xa4net palkittiin Romanian kansallisella kirjallisuuspalkinnolla. Vuonna 1932 Clujn yliopisto nimitti yliopiston kunniatohtoriksi. _NEWLINE_Vuonna 1902 h\xc3\xa4n osallistui romanialaisen kirjallisuuslehden luomiseen. H\xc3\xa4nen ensimm\xc3\xa4inen runonsa julkaistiin vuonna 1905. Octavian Goga toimi my\xc3\xb6s k\xc3\xa4\xc3\xa4nt\xc3\xa4j\xc3\xa4n\xc3\xa4. H\xc3\xa4n k\xc3\xa4\xc3\xa4nsi mm. unkarilaisia Imre Mad\xc3\xa1chia ja S\xc3\xa1ndor Pet\xc5\x91fi\xc3\xa4 ja my\xc3\xb6s Adolf Hitlerin Mein Kampfia._NEWLINE_Eronsa j\xc3\xa4lkeen p\xc3\xa4\xc3\xa4ministeriydest\xc3\xa4 Goga vet\xc3\xa4ytyi Transsilvaniaan Clujin l\xc3\xa4helle Ciuceaan, josta h\xc3\xa4n oli ostanut linnan. H\xc3\xa4n sai 5. toukokuuta 1938 eli vajaa kolme kuukautta p\xc3\xa4\xc3\xa4ministeriyden j\xc3\xa4lkeen keuhkokuumeen ja kuoli kaksi p\xc3\xa4iv\xc3\xa4\xc3\xa4 sen j\xc3\xa4lkeen.'